XOGĦOL TAJJEB Miktub mill-MEP Alfred Sant Mhux imbilli jgħidu xi wħud. Il-Prim Ministru Abela qed jagħmel xogħol tajjeb f'kif qed jżomm bilanċ bejn is-siewi li twettaq fis-snin ta' qablu u l-bidliet li jrid iniedi fi żmienu. Mhuwiex eżerċizzju faċli u l-ġudizzju li jgħaddu mill-Oppożizzjoni u mill-għaqdiet hekk imsejħa indipendenti u volontarji trid tqisu b'xettiċiżmu. Xorta se jibqa' importanti li dawk kollha fil-barkun tal-Labour joqgħodu b'seba' għajnejn għal imġibithom. L-emfażi għandha tkun fuq kif il-gvern qed jerġa' jagħti rankatura lill-ekonomija. Ma għandux jinħela żmien fuq diversivi u argumenti dwar dan u l-ieħor, kif tixtieq l-Oppożizzjoni li sa issa, baqgħet bla messaġġ koerenti. Forsi jkun tajjeb ukoll f'das-sens li l-pjan ta' irkupru li l-gvern poġġa quddiem il-Kummissjoni Ewropea biex jibbenefika minn fondi Ewropej ġodda jingħata aktar publiċità. Mhux b'diskors mimli kliem sabiħ imma billi l-proġetti mħassla ġo fih jitfissru wieħed wieħed bi kliem sempliċi. It-tip ta' żgħażagħ li kont niltaqa' magħhom meta kont żagħżugħ jien u sa xi ġenerazzjonijiet wara, kienu jilmentaw minn ħaġa waħda fis-soċjetà tagħna. Li ma tippermettix libertà biżżejjed u li hi mimlija b'kontrolli soċjali. (Qed indaħħal li kienu jgħidu f'sentenza qasira.) Illum fost żgħażagħ tal-istess tip li naf, dad-diskors inbidel bil-kbir. L-ilmenti jmorru fuq kif m'hawnx biżżejjed kontrolli fuq min hu qawwi fis-soċjetà – qawwi għax għandu l-flus, jew kuntatti u ħbieb tajba, jew xi setgħa politika. L-akbar emfażi f'dan tirrigwarda l-ħarsien tal-ambjent u l-abbużi li jsiru fil-bini. M'inix niggarantixxi li dawn huma fehmiet maġġoritarji fost iż-żgħażagħ. Għalhekk semmejt li jintqalu minn ċertu tip fosthom. BŻONN L-IMMIGRANTI L-Ewropa għandha bżonn immigranti jew le? Jekk iva għal xhiex? – u kullimkien jew f'żoni speċifiċi? Għax ġieli tisma' kif hemm bżonn l-immigranti biex tiġġedded il-popolazzjoni minħabba li r-rati tat-twelid tbaxxew u mhumiex jikkompensaw għall-imwiet u għall-anzjani li rtiraw mix-xogħol. U ġieli tisma' wkoll kif setturi ekonomiċi qed isibu diffikoltajiet biex isostnu ħidmiethom billi mhumiex jattiraw ħaddiema daqskemm jeħtieġu. Barra minn hekk hemm xi oqsma ta' xogħol li m'għadhomx jattiraw (jekk qatt kienu) liċ-ċittadini tal-inħawi hekk li assolutament ma jridux jagħmluhom. Madankollu ftit jidher li hemm fehma ċara dwar fejn u kif jeżistu dawn il-bżonnijiet u kif jistgħu jintlaħqu bl-immigrazzjoni. Jew forsi aħjar, il-fehma ftit tintiseġ b'mod ċar u qawwi fid-diskors politiku. Din tidhirli bħala ħaġa kurjuża għax għandha tkun il-bażi ta' kull diskussjoni razzjonali dwar kif l-Ewropa messha taffaċċja l-isfida tal-immigrazzjoni. Imma forsi tikkozza politikament mal-fatt li f'ċerti nħawi, ir-rata tal-qgħad baqgħet relattivament għolja.